Abortkampen i USA: Fikk ikke fjerne dødt foster i hjemstaten
Alt hun ønsket, var å bli mamma. Etter to dramatiske svangerskap er Lindsey Burke (40) rasende. – Det er barbarisk.  – Det er en ekstrem kultur vi lever i. Lindsey Burke er folkevalgt for Det demokratiske partiet i den amerikanske delstaten Kentucky. Over 80 prosent av kollegene hennes er republikanere. De har nær all makt når nye lover skal foreslås og vedtas. Dette har Burke fått kjenne på kroppen.  Sommeren 2022 ble selvbestemt abort ulovlig i Kentucky – og i titalls andre stater i USA.  På samme tid prøvde Burke og ektemannen å få barn. De hadde forsøkt i mange år med assistert befruktning og svidd av 50.000 dollar, over 525.000 norske kroner. Så ble Burke gravid. Redd det skulle skje foran alle Kort tid etter de fikk gladnyheten de hadde ventet på så lenge, kom den vonde beskjeden. Fosteret hadde sluttet å vokse. Det levde ikke lenger.  – Men kroppen min trodde fortsatt at jeg var gravid.  Burke opplevde en såkalt «missed abortion», der livmoren ikke støter ut det døde fosteret. – Jeg drev valgkamp for å bli valgt inn til Representantenes hus. Jeg ville ikke gå rundt og vente på en naturlig spontanabort, og risikere at det skulle skje foran masse folk, forteller Burke til VG da vi møter henne i Lexington. Burke måtte finne et sted der hun kunne få utskraping av fosteret. Hadde dette skjedd før juni 2022, kunne Burke fått utført inngrepet i hjemstaten. Men idet USAs føderale høyesterett fjernet kvinners rett til selvbestemt abort, innførte Kentucky en av landets aller strengeste abortlover. Fem av syv nabostater innførte også forbud.  «Ble abortturist» – Jeg burde ikke ha hatt noe problem med å finne en klinikk som kunne fjerne fosteret, for det var ikke noe liv å ta. Burke endte opp med å kjøre til nabostaten Ohio.  Også i Ohio ble abort ulovlig rett etter Roe v. Wade-kjennelsen. Men etter 82 dager med forbud, ble forbudet blokkert. Nå er abort lov inntil uke 22 i svangerskapet i delstaten.  Leste du? Gravid med stefaren som tolvåring I dag er Ohio blitt en «abortdestinasjon», med hundrevis av kvinner som reiser hit for å ta abort. Det viser en studie fra organisasjonen Guttmacher Institute, som jobber med reproduktiv helse.  – Det beviser hvor dårlig helsetilbudet er i Kentucky. I flere kommuner i Kentucky finnes det ikke engang gynekologer, sier Lindsey Burke. Dette skulle ikke bli hennes eneste vonde erfaring med abortforbudet. – Jeg måtte redde ham Kort tid etterpå, fortsatt midt i valgkampen, ble hun gravid på nytt. Denne gangen med tvillinger. – Den ene tvillingen hadde flere misdannelser. Hjertet og blæren var utenfor kroppen, hodet var misformet, han manglet ryggrad. Ingen operasjon kunne ha reddet ham, forteller Burke. Men den andre tvillinggutten var frisk. – Jeg måtte redde ham. Han risikerte for tidlig fødsel, og kunne bli døv og blind hvis den syke tvillingen døde inni magen min. Men Kentucky tillot fortsatt ikke abort.  Unntak for forbudet er kun hvis mors liv står i fare. Denne gangen holdt det ikke å reise til Ohio. Det er kun et fåtalls spesialister i USA som utfører såkalt fosterreduksjon, der ett av fostrene fjernes. Burke ønsker ikke å opplyse om hvilken delstat hun reiste til. Temaet er for politisk sensitivt, sier hun. Inngrepet var vellykket. For ti måneder siden ble Burke og mannen endelig lykkelige foreldre til lille Ewan.  Han har allerede fått være med mamma på jobb, der hun kjemper for å endre loven som hun sier har påført henne mye smerte: Livredde leger – Etter å ha opplevd et veldig vanskelig svangerskap til et svært ønsket barn, ser jeg hvor komplisert svangerskap er. Å ta fra Kentucky-kvinners rett til å bestemme over sitt eget liv er barbarisk, sier Burke til VG. Kentucky har en av de mest restriktive abortlovene i USA. Det er ikke unntak ved voldtekt og incest. – Eneste unntak er hvis kvinnen er døende, her og nå. Men legene er så redde for å bruke dette unntaket at vi hører om kvinner som blir fløyet ut til andre stater for å ta inngrep.  Siden abort er ulovlig i nesten alle tilfeller, risikerer legene som utfører inngrepene bøter, å bli fratatt legelisensen og fengselsstraff. Kentucky har et offentlig register på leger som utfører aborter, med navn og adresse. – Nå er det nesten ingen på den listen, sier Burke. Kjemper mot strømmen Burke forsøker å få gjennom hele tre lovendringer i Kentucky: – Det blir ekstremt krevende, sier Burke om å få på plass disse lovendringene. – Men den republikanske majoriteten representerer ikke folkets vilje.  Ved folkeavstemninger i Kentucky har et flertall sagt at de støtter retten til selvbestemt abort. Det samme har skjedd i andre delstater med svært konservative abortlover.  I november er det presidentvalg i USA. Burke tror abort vil bli en enorm valgkampsak for demokratene, og at det vil mobilisere mange kvinnelige velgere.  Men hun er usikker på om det er nok. – Jeg tror abortforbudene vil gi republikanerne en baksmell i det lange løp, men kanskje ikke i 2024. Trumps kult er formidabel.
Lindsey Burke (40), folkevalgt for Det demokratiske partiet i Kentucky, vil endre abortloven etter egne vanskelige abortopplevelser. Sommeren 2022 ble selvbestemt abort ulovlig i Kentucky, og Burke måtte reise til Ohio for å fjerne et dødt foster. Burke ble senere gravid med tvillinger, men lovendringene i Kentucky tillot ikke fjerning av ett dødssykt foster. Hun kjemper nå for tre lovendringer i Kentucky, blant annet for å få tilbake retten til selvbestemt abort inntil fosteret er levedyktig. Burke mener abort vil bli en enorm valgkampsak i presidentvalget i USA.